El skatepark bowl acollirà la primera edició del Gandia Bowl Riders el pròxim dissabte
26 març 2024

## El skatepark bowl acollirà la primera edició del Gandia Bowl Riders el pròxim dissabte26 març 2024Última actualització: 26 març 2024

![](../gestion/img/a3f2633a2db5172bf5e927baec829a4a009d1e34848ab6b84009688f84602cdd.JPG)  
  

El **regidor dʻEsports, Jesús Naveiro**; el **president de la Federació de Patinatge de la Comunitat Valenciana, Vicente Martí**; el **president del Club Skate and Run de Gandia, Sergio Bataller, i Martín Metodiev, membre del Club**, han presentat hui la primera edició del **Gandia Bowl Riders**, una competició que suposa la primera jornada de la Lliga Autonòmica de Skateboarding Park.  
  
Aquesta serà el dissabte, 30 de març, a partir de les 9 hores i tindrà lloc al nou _skatepark bowl_ de Gandia, ubicat al parc Violant d'Aragó, al final del passeig Germanies. El dia abans, divendres 29 de març, la pista estarà disponible per a tots els esportistes que estiguen interessats a practicar la prova.  
  
_"Durant el torneig, es donaran cita els millors skaters de la Comunitat, que s'enfrontaran per alçar-se amb el títol de campió de lliga"_, ha explicat l'edil qui ha agraït a la Federació que haja tornat a confiar en Gandia per albergar ni més ni menys que la primera jornada d'aquesta lliga. _"Amb aquesta instal·lació, una de les millors de la Comunitat Valenciana, hem aconseguit referenciar-nos també com a seu per a aquest tipus d'esports. Des del govern municipal continuarem treballant per consolidar-nos com a destinació de referència per acollir proves i competicions esportives de tota classe"_.  
  
Les inscripcions estan obertes a les persones d'altres llocs d'Espanya encara que, això sí, aquells que no estiguen federats hauran de pagar 10 euros per poder participar-hi, mentre que per a les que sí que ho estan, la competició és gratuïta.  
  
A més, tal com ha comentat Martí, _"es tracta d‟una prova olímpica, és l'única especialitat de la Federació que té aquesta condició i ens fa molta il·lusió iniciar la Lliga a Gandia. Creiem que la ciutat mereix ser l'amfitriona d'una competició tan important després de l'aposta que han realitzat pel nostre esport"_.  
  
Pel que fa a les categories, els esportistes estaran dividits entre l'absoluta, sub-16 i sub-12 que, alhora, tindran un apartat masculí i un altre femení. Pel que fa als premis, hi haurà medalles per als tres primers federats de cada modalitat.  
  
Bataller ha agraït l'esforç que, tant l'Ajuntament com la Federació, han fet per tirar endavant la prova i aconseguir que el Club seguisca creixent. _"Estem molt orgullosos d'haver tingut la iniciativa de començar aquesta primera edició"_, ha afegit.